《雨中感怀寄诸故人》
明代·田艺蘅

三十年来尚转蓬，学书学剑两无功。
数椽茅屋寒江上，一树梅花细雨中。
闻雁忽惊时序晚，对山不觉酒船空。
高阳旧侣能相念，冰底双鱼尺素通。

作者简介：浙江钱塘人，字子艺，田汝成子。以贡生为徽州训导，罢归。作诗有才调，博学能文。为人高旷磊落，性放旷不羁，好酒任侠，善为南曲小令。至老愈豪放，斗酒百篇，人疑为谪仙。有《大明同文集》、《留青日札》、《煮泉小品》、《老子指玄》及《田子艺集》。